Rikunarita-ORG/Wikinium huggingface dataset:
# Династија

**Династија** (од грчки δῠναστεία - што значи „моќ“, „доминација“ и „владеење“.) ― поим кој означува низа на владетели од исто семејство, обично во контекст на монархиски систем, иако понекогаш се јавува и во републики. Најдолго одржана династија на власт во светот е Јапонската царска династија, позната и како династија Јамато, која се смета дека владее од 660 г.п.н.е, а историски потврдена е од 781 г. од нашата ера.

Историчарите ги периодизираат историите на многу држави и цивилизации, како што се Древен Иран (3200 - 539 п.н.е.), Стар Египет (3100 - 30 п.н.е.) и Античка и Стара Кина (2070 п.н.е. - 1912 година од н.е.), преку користење на периодот на владеење на одредена династија. Така, терминот „династија“ може да се користи за да се разграничи временскиот период кога со државата владеело одредено семејство.

Пред 18 век, повеќето династии биле патрилинеарни. Во државите каде било дозволено наследување од ќерка, најчесто се воспоставувала нова династија со преземање на презимето на нејзиниот сопруг. По 18 век, ова се променило во сите други европски монархии, каде што женските наследници на династијата ги задржувале династичките имиња.

Династичкото владење опаѓало со текот на времето, што се должи на намалувањето на бројот на држави со монархиска форма на владеење, растот на демократијата и тоа што во демократските општества сѐ помалку се избираат членови од династичките семејства за владетели.

## Поврзано

* Наследна монархија
* Список на сегашни монарси на суверени држави
* Список на династии

## Наводи
# Рибар

Рибар на Дунав
**Рибар**, **риболовец** или **влакар** — лице што се занимава со риболов, односно фаќа риби и други организми што живеат во вода. Рибарите можат да ја вршат својата работа професионално или рекреативно.

Во македонскиот јазик, рибар вообичаено се користи за лицата што професионално се занимаваат со риболов, а риболовец за рекреативците. Влакарите, пак, се рибарите што ловат риби со влак (мрежа на влечење).

Дури и во мезолитот, луѓето фаќале риба за да се прехранат.

## Рибарите како тема во уметноста и во популарната култура

* „Султанот и рибарот“ — приказна на африканското племе Свахили.
* „За синот на сиромашниот рибар“ — полска народна приказна.
* „За рибарот и неговите три сина“ — полска народна приказна.
* „На рибарите“ (српски: *Аласима*) — српска народна песна.
* „Рибару, рибару!“ — песна за деца на хрватскиот поет Григор Витез.
* „Рибари“ — басна на старогрчкиот баснописец Езоп.
* „Рибарско чудо“ — расказ на македонскиот писател Ванчо Николески.
* „Итар Пејо и селаните риболовци“ — расказ на македонскиот писател Стале Попов.
* „Рибарска“ — песна на македонскиот поет Анте Поповски.
* „Сказна за рибарот и рипката“ — бајка во стихови на рускиот писател Александар Сергеевич Пушкин од 1833 година.
* „Рибарска незгода“ — песна на македонскиот поет Живко Ризовски од 1995 година.
* „Неодоливиот рибар“ — краток расказ на македонската писателка Оливера Ќорвезироска од 2021 година.
* „Рибари со харпун“ (хрватски: *Ribiči s harpunom*) — слика на хрватскиот уметник Мијо Ковачиќ од 1965 година.
* „Рибар“ (хрватски: *Ribič*) — слика на хрватскиот уметник Мирко Вириус од 1939 година.
* „Риболовот на китови на Гренланд“ (англиски: *Greenland Whale Fisheries*) - песна на ирската рок-група Поугс (*The Pogues*) од 1984 година.

## Поврзано

* Риболов

## Наводи